Forslag til Europa-Parlamentets og Rådets afgørelse om etablering af en generel ramme for Fællesskabets aktiviteter til fordel for forbrugerne (98/C 108/08) (EØS-relevant tekst) KOM(97) 684 endelig udg. - 98/0028(COD)

(Forelagt af Kommissionen den 28. januar 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i overensstemmelse med til proceduren i artikel 189 B i traktaten, og

ud fra følgende betragtninger:

Fællesskabets indsats bidrager til at opnå et højt beskyttelsesniveau for forbrugerne og for folkesundheden;

Fællesskabets indsats til fordel for forbrugerne bidrager til at styrke den økonomiske og sociale samhørighed;

denne målsætning kan ikke til fulde opfyldes uden aktivt samarbejde mellem alle de berørte aktører og institutioner;

Fællesskabet ønsker at styrke indsatsen til fordel for forbrugerne og forbrugernes sundhed i den hensigt, at forbrugerne skal kunne blive en kilde til inspiration og udvikling;

Fællesskabet må træffe beslutning om, hvilke aktioner der er nødvendige for, at det stillede mål kan opfyldes, og udarbejde en generel ramme med angivelse af, hvilke aktioner og indsatsområder der skal prioriteres;

den generelle ramme har bl.a. til formål at gruppere de initiativer, der iværksættes til fordel for forbrugerne, således at de får den størst mulige effekt;

fællesskabssystemet til informering om ulykker i hjemmet og i fritiden, der blev indført ved Europa-Parlamentets og Rådets beslutning nr. 3092/94/EF (1), gælder kun for perioden 1994-1997;

den generelle ramme skal omfatte såvel fællesskabsinitiativer, der iværksættes under hensyn til nærhedsprincippet, som støtte til organisationer, der i forbrugernes interesse arbejder på fællesskabsplan eller nationalt plan;

med henblik på virkeliggørelsen af de mål, der er omhandlet i traktatens artikel 129 A, indebærer den generelle ramme for Fællesskabets interventioner ingen indskrænkninger for de initiativer, der måtte vise sig nødvendige i den pågældende periode;

Fællesskabets initiativer såvel som dets foranstaltninger til støtte for private eller offentlige initiativer er at betragte som et supplement og skal indgå i en overordnet strategi;

indførelsen af den generelle ramme skal desuden bidrage til, at der i højere grad tages hensyn til forbrugernes interesser i forbindelse med Fællesskabets andre politikker og aktiviteter, bl.a. vedrørende folkesundhed, forskning og transport;

de initiativer, der iværksættes under denne ramme, bør supplere foranstaltningerne vedrørende folkesundhed, navnlig med hensyn til ernæring;

behandlingen af de forskellige aspekter i forbindelse med beskyttelse af forbrugerne og forbrugernes sundhed kræver en harmoniseret og neutral strategi; til løsning af denne opgave råder Fællesskabet over Det Fælles Forskningscenters ekspertise;

rammen giver mulighed for deltagelse af associerede lande i Central- og Østeuropa på de betingelser, der er fastsat i Europaaftalerne eller deres tillægsprotokoller, samt af Cypern på betingelser, der aftales nærmere, og EFTA-/EØS-landene, under forudsætning af, at der er supplerende midler til rådighed ifølge bestemmelserne i aftalen om Det Europæiske Økonomiske Samarbejdsområde;

det vil være hensigtsmæssigt at opstille en liste over de emner, der er af særlig interesse for fællesskabsindsatsen, således at virkningen af indsatsen i den fastsatte periode bliver optimal;

det vil ligeledes være i sagens interesse at styrke de instanser og organisationer, der varetager forbrugernes interesser, således at de kan gå foran i bestræbelserne på at bevidstgøre forbrugerne om de emner, Fællesskabet har valgt at koncentrere sin indsats om;

forbrugernes interesser bør repræsenteres på fællesskabsplan, og der bør derfor ydes en betragtelig støtte til de europæiske organisationer, der effektivt og aktivt repræsenterer forbrugernes interesser;

samtidig hermed bør der kunne ydes støtte til organisationer, der opererer på nationalt eller regionalt plan, med henblik på at tilskynde dem til at iværksætte fælles foranstaltninger på de prioriterede områder;

det er derfor nødvendigt at præcisere de nærmere vilkår for Fællesskabets tildeling af finansiel støtte til de instanser og organisationer, der repræsenterer forbrugernes interesser, idet det tilstræbes, at de tildelte fællesskabsmidler anvendes så effektivt som muligt og med så stor offentlig indsigt som muligt;

det bør fastlægges, hvilke udvælgelseskriterier aktiviteterne skal opfylde for at kunne opnå finansiel støtte;

der bør indføres effektive metoder til kontrol og evaluering og endvidere passende procedurer for informering af de berørte parter;

gennemførelsen af de aktiviteter, der er omfattet af den generelle ramme, bør evalueres i lyset af de første tre års erfaringer;

i denne afgørelse fastlægges der for hele programmets varighed en finansieringsramme, som ifølge punkt 1 i Europa-Parlamentets, Rådets og Kommissionens erklæring af 6. marts 1995 udgør den særlige reference for budgetmyndigheden som led i den årlige budgetprocedure -

TRUFFET FØLGENDE AFGØRELSE:

KAPITEL I MÅL OG GENERELLE RETNINGSLINJER

Artikel 1

1. Denne afgørelse etablerer på fællesskabsplan en generel ramme for aktiviteter, der sigter på at fremme forbrugernes interesser og sikre dem et højt beskyttelsesniveau.

2. Den generelle aktivitetsramme udfyldes af foranstaltninger, som bidrager til beskyttelsen af forbrugernes sundhed, sikkerhed og økonomiske interesser og til fremme af forbrugernes ret til information og uddannelse og til at organisere sig med henblik på at varetage deres interesser.

3. Den generelle aktivitetsramme er gældende fra den 1. januar 1999 til den 31. december 2003. Finansieringsrammen for gennemførelsen af aktiviteterne under den generelle ramme andrager i alt for hele perioden 114 mio. ECU.

De årlige bevillinger godkendes af budgetmyndigheden inden for rammerne af de finansielle overslag.

Artikel 2

Aktiviteterne omfatter:

a) foranstaltninger iværksat af Kommissionen for at støtte og supplere medlemsstaternes politik og sikre udviklingen, ajourføringen og opfølgningen af denne politik

b) finansiel støtte til aktiviteter, der gennemføres af europæiske forbrugerorganisationer, på de vilkår, der er beskrevet i artikel 5

c) finansiel støtte til specifikke projekter, som har til formål at fremme forbrugernes interesser i de forskellige medlemsstater, herunder projekter, der foreslås af forbrugerorganisationerne, på de vilkår, der er beskrevet i artikel 6.

Artikel 3

Kommissionen fører tilsyn med, at der er en indbyrdes overensstemmelse mellem de fællesskabsaktiviteter og -projekter, der iværksættes under den generelle ramme, og de øvrige fællesskabsinitiativer og -programmer, og at de supplerer hinanden; Kommissionen beslutter endvidere, hvilke af de aktiviteter, som er nævnt i artikel 4, der skal prioriteres.

Artikel 4

De aktiviteter, der henvises til i artikel 2, gennemføres inden for følgende områder:

a) forbrugernes sikkerhed og sundhed

b) beskyttelse af forbrugernes økonomiske interesser for så vidt angår varer og tjenesteydelser

c) uddannelse og bevidstgørelse af forbrugerne om forbrugerbeskyttelse og -rettigheder

d) fremme af og hensyntagen til forbrugernes interesser.

I bilaget findes en vejledende liste over aktiviteter fordelt efter område.

KAPITEL II GENNEMFØRELSESBESTEMMELSER

Artikel 5

1. Den finansielle støtte, der er omhandlet i artikel 2, litra b), kan ydes til europæiske forbrugerorganisationer, som:

- er ikke-statslige nonprofitorganisationer, hvis primære formål er at fremme og beskytte forbrugernes interesser og sundhed

- af organisationer, som opererer på nationalt eller regionalt plan, og som repræsenterer forbrugerne i mindst halvdelen af medlemsstaterne i Fællesskabet, har fået mandat til at repræsentere forbrugernes interesser på fællesskabsplan.

2. Den finansielle støtte, der er omhandlet i artikel 2, litra b), kan ydes til støtte for de aktiviteter, der gennemføres af europæiske forbrugerorganisationer i henhold til deres årlige arbejdsprogrammer, under forudsætning af at aktiviteterne kan henføres under et af de områder, der er nævnt i artikel 4.

3. Betingelserne for bevilling af støtte er beskrevet i artikel 7, 8 og 9.

Endvidere kan den finansielle støtte principielt ikke overstige 50 % af de udgifter, der er forbundet med gennemførelsen af de støtteberettigede aktiviteter.

Artikel 6

1. Fysiske og juridiske personer samt foreninger af fysiske personer, som reelt er ansvarlige for projektgennemførelsen, kan få del i den finansielle støtte, der er omhandlet i artikel 2, litra c), når det primære formål med projekterne er at fremme og beskytte forbrugernes interesser og sundhed.

2. Den finansielle støtte, der er omhandlet i artikel 2, litra c), ydes på grundlag af en projektbeskrivelse til projekter, der kan henføres til et af de områder, der er nævnt i artikel 4.

3. Betingelserne for bevilling af støtte er beskrevet i artikel 7, 8 og 9.

Endvidere kan den finansielle støtte principielt ikke overstige 50 % af de udgifter, der er forbundet med gennemførelsen af projektet eller projekterne; der ydes ikke støtte til driftsudgifter.

Artikel 7

Den i artikel 2, litra b) og c), omhandlede finansielle fællesskabsstøtte ydes til foranstaltninger, der udvælges under hensyntagen til:

- om omkostningseffektiviteten er god

- om værditilvæksten sikrer et højt og ensartet niveau for det hensyn, der tages til forbrugernes interesser

- om de vil få en langvarig multiplikatoreffekt på fællesskabsplan

- om de er baseret på et effektivt og jævnbyrdigt samarbejde mellem de forskellige partnere om programmeringen, gennemførelsen og finansieringen af aktiviteterne

- om der udvikles et varigt tværnationalt samarbejde, herunder udveksling og udnyttelse af fælles erfaringer med bevidstgørelse af forbrugere og økonomiske aktører

- om der sker en maksimal udbredelse af resultaterne af de finansierede aktiviteter og projekter

- om de indebærer muligheder for at analysere de forhold, hvor en indsats er påkrævet, og om de egner sig til udnyttelse af erfaringerne om bedste praksis.

KAPITEL III PROCEDURER, EVALUERING OG TILSYN

Artikel 8

1. Kommissionen offentliggør en gang om året en meddelelse i De Europæiske Fællesskabers Tidende om, hvilke aktiviteter der vil kunne modtage finansiel støtte; meddelelsen indeholder desuden oplysninger om udvælgelses- og tildelingskriterier samt om procedurerne for indgivelse og godkendelser af ansøgninger.

2. Kommissionen gennemgår forslagene og udvælger en række aktiviteter eller projekter, der opfylder kriterierne i kapitel II for tildeling af finansiel støtte. Udvælgelsen fører til, at der indgås en kontrakt med de ansvarlige for iværksættelsen af aktiviteterne; kontrakten indeholder de nærmere bestemmelser om parternes rettigheder og forpligtelser.

3. De foranstaltninger, hvortil der opnås finansiel støtte, skal gennemføres i løbet af det år, hvor det finansielle bidrag ydes, eller det følgende år.

4. Hvert år offentliggøres der en liste over, hvem der har modtaget støtte, og hvilke foranstaltninger der er blevet finansieret i henhold til dette program.

Artikel 9

1. Kommissionen fører tilsyn med og kontrollerer, at de fællesskabsfinansierede aktiviteter gennemføres effektivt. Tilsynet og kontrollen foretages på grundlag af rapporter og efter de procedurer, der fastlægges efter aftale mellem Kommissionen og støttemodtageren; der gennemføres også stikprøvekontrol på stedet.

2. Modtageren forelægger Kommissionen en rapport for hver foranstaltning senest tre måneder efter gennemførelsen. Kommissionen bestemmer, hvilken form og hvilket indhold denne rapport skal have.

3. I kontroløjemed opbevarer modtageren af den finansielle støtte alle udgiftsbilag i fem år at regne fra datoen for den sidste udbetaling i forbindelse med en foranstaltning.

Artikel 10

Kommissionen drager omsorg for, at de fællesskabsfinansierede foranstaltninger regelmæssigt evalueres. Evalueringerne foretages af Kommissionens tjenestegrene eller af uafhængige eksperter, der engageres specielt med henblik på denne opgave.

Artikel 11

1. Kommissionen kan nedsætte eller suspendere den finansielle støtte eller kræve støtten tilbagebetalt, såfremt den konstaterer, at der foregår uregelmæssigheder, eller at den pågældende foranstaltning uden Kommissionens samtykke har undergået en væsentlig forandring, som gør den uforenelig med målsætningerne i de fastsatte gennemførelsesbestemmelser.

2. Hvis fristerne ikke overholdes, eller anvendelsen af de tildelte midler kun delvis er berettiget, i betragtning af hvor langt man er kommet med gennemførelsen af foranstaltningen, anmoder Kommissionen modtageren om at afgive forklaring inden for en bestemt frist. Hvis modtagerens svar ikke er tilfredsstillende, kan Kommissionen annullere den resterende del at støttebeløbet og kræve, at de allerede udbetalte beløb tilbagebetales snarest.

3. Ethvert uberettiget modtaget beløb skal tilbagebetales til Kommissionen. Der kan lægges morarenter til beløb, som ikke tilbagebetales i rette tid. Kommissionen vedtager, hvordan denne bestemmelse skal forvaltes i praksis.

Artikel 12

1. Hvert år forelægger Kommissionen en rapport for Europa-Parlamentet og Rådet om gennemførelsen af denne ramme.

Rapporten skal indeholde Kommissionens redegørelse for evalueringen af de foranstaltninger, aktiviteter og projekter, der er blevet gennemført i henhold til rammen.

2. Senest den 30. juni 2002 forelægger Kommissionen en rapport for Europa-Parlamentet og Rådet om gennemførelsen i løbet af de første tre år af aktiviteterne i henhold til den generelle ramme.

Artikel 13

Denne afgørelse træder i kraft den 1. januar 1999.

(1) EFT L 331 af 21.12.1994, s. 1.

BILAG

VEJLEDENDE LISTE OVER AKTIVITETER FORDELT EFTER OMRÅDE

1. Forbrugernes sikkerhed og sundhed

- Foranstaltninger til forberedelse og udarbejdelse af de videnskabelige komitéers udtalelser.

- Ekspertbistand i forbindelse med inspektion og kontrol i levnedsmiddel-, veterinær- og plantesundhedsspørgsmål.

- Teknisk ekspertbistand til vurdering af risici forbundet med produkter, især levnedsmidler.

- Større hensyntagen til relevante videnskabelige og tekniske elementer i forbrugerbeskyttelsesaktiviteter, bl.a. ved ekspertbistand fra Det Fælles Forskningscenter.

- Foranstaltninger over for forbrugsvarer, der udgør en risiko for forbrugerne.

- Oplysning om farlige produkter og konstaterede risici.

2. Beskyttelse af forbrugernes økonomiske interesser for så vidt angår varer og tjenesteydelser

- Foranstaltninger til forbedring af samarbejdet mellem de instanser, der varetager markedsovervågningen.

- Foranstaltninger til sikring af, at forbrugernes rettigheder overholdes i forbindelse med varer og tjenesteydelser, herunder mekanismer, der kan forbedre bilæggelsen af tvister, bl.a. pilotprojekter og etablering af databaser.

- Foranstaltninger til sikring af loyale transaktioner for forbrugerne under hensyntagen til den nye teknologis virkninger og udviklingen i de finansielle tjenesteydelser.

3. Uddannelse og bevidstgørelse af forbrugerne

- Forbedring af informeringen af forbrugerne om deres rettigheder og om, hvilke muligheder de har for at gøre deres rettigheder gældende, samt forbedring af producenternes og forbrugernes viden om produktsikkerhed.

- Forbedring af forbrugernes oplysninger om visse varer og tjenesteydelser, bl.a. ved hjælp af sammenlignende prøver.

- Fremme af forbrugeroplysning og -uddannelse, bl.a. i skolen.

- Udvikling af og støtte til europæiske tværnationale forbrugeroplysningscentre, der rådgiver og informerer.

4. Fremme af og hensyntagen til forbrugernes interesser

- Styrkelse af forbrugernes repræsentation på fællesskabsplan og på internationalt plan.

- Støtte til forbrugerorganisationerne i medlemsstaterne, især hvis de kun råder over begrænsede ressourcer.

- Fremme og koordinering af forbrugerdeltagelse i normaliseringsarbejdet på fællesskabsplan.

- Fremme af bæredygtige, herunder miljøvenlige, forbrugsmodeller ved hjælp af pilotprojekter.